## Cultura incorpora la col·lecció museogràfica permanent de l’Ateneu Mercantil de València al Sistema Valencià de Museus

*** El DOGV publica la resolució per la qual es reconeix esta exposició com a permanent
* Esta distinció suposa una fita per a una de les institucions culturals més emblemàtiques de la ciutat, composta per més de 500 obres d’art**

La Conselleria d’Educació, Cultura, Universitats i Ocupació ha publicat en el [Diari Oficial de la Generalitat Valenciana (DOGV)](https://dogv.gva.es/va/resultat-dogv?signatura=2025/26175) la resolució per la qual es reconeix la col·lecció permanent de l’Ateneu Mercantil de València i d’esta manera s’incorpora al Sistema Valencià de Museus.

Este reconeixement suposa una fita per a una de les institucions culturals més emblemàtiques de la ciutat, la col·lecció de la qual, situada en la plaça de l’Ajuntament de València, està composta per més de 500 obres d’art, entre pintures, escultures, dibuixos i fotografies, que constituïxen un testimoniatge excepcional de l’art valencià des del segle XIX fins a l’actualitat.

Amb esta distinció, la col·lecció es podrà beneficiar ara de les mesures de protecció, conservació i promoció previstes en la Llei del patrimoni cultural valencià, de manera que es garantix no solament la protecció i difusió del patrimoni artístic de l’Ateneu, sinó que reforça el seu paper com a referent cultural de la ciutat de València i de tota la Comunitat Valenciana.

La declaració ha sigut aprovada després de valorar-se positivament els informes presentats per esta entitat cultural que acrediten este reconeixement sobre la naturalesa i entitat de la col·lecció, així com l’adequació de l’edifici que l’allotja, l’horari d’obertura al públic i l’estat de conservació de les peces exposades.

Així mateix, s’adjunta també l’inventari dels fons, segons el model GV-MUSEIA, la certificació de les consignacions pressupostàries per part de l’Ateneu per al manteniment de l’exposició permanent i el projecte museogràfic previst per a la col·lecció.

Així, l’immoble que allotja la col·lecció inclou sales expositives climatitzades, accessibilitat universal, mesures de seguretat i conservació, així com un inventari digitalitzat i actualitzat d’acord amb el sistema GV-MUSEIA.

La col·lecció està oberta al públic tots els dies de la setmana, de 9:00 a 21:00 hores, i disposa de personal especialitzat en conservació i gestió patrimonial.

Amb este reconeixement la col·lecció de l’Ateneu Mercantil de València queda inclosa en la secció tercera de l’Inventari general del patrimoni cultural valencià i els seus fons passen a formar part de la col·lecció museogràfica permanent de la Comunitat Valenciana.

**Una institució centenària**

L’Ateneu Mercantil de València és una institució cultural fundada en 1879 amb l’objectiu d’impulsar el desenrotllament cultural i la formació professional dels seus membres. La col·lecció artística de l’Ateneu és part del seu patrimoni des dels seus orígens i està composta majoritàriament per pintures a l’oli, encara que compta també amb fotografies, peces escultòriques, aquarel·les, dibuixos, pintura mural i taules.

En concret, destaca per la seua riquesa i diversitat, incloent obres d’artistes de renom com Joaquim Sorolla, Ignasi Pinazo, Antoni Cortina, Emili Sala, Josep Benlliure, entre molts altres. Així mateix, la pinacoteca de l’Ateneu oferix un recorregut per moviments com el realisme, el costumisme, l’impressionisme, les avantguardes del segle XX i l’art contemporani.

A més, l’Ateneu ha sigut històricament un motor de promoció artística a través d’iniciatives com el Saló de Tardor, certamen que des de 1954 ha impulsat jóvens talents i ha contribuït a l’enriquiment de la col·lecció.

Fecha: 18/07/2025